Thich Nhat Hanh (gebore Nguyễn Xuân Bảo) (11 Oktober 1926, Huế (Unie van Indo-China) – 22 Januarie 2022, Huế (Viëtnam) was 'n Viëtnamese Boeddhistiese monnik, vredesaktivis, digter en skrywer en het 'n groot deel van sy lewe in Frankryk gewoon. Thích kom van “Thích Ca” of “Thích Già” en beteken “behoort tot die Sakya-stam.” Sy volgelinge het hom Thay genoem (Thây is Viëtnamees vir onderwyser). Hy word erken as die hoofinspirasie vir "betrokke Boeddhisme". Thich Nhat Hanh het sy ouerhuis in 1942 op die ouderdom van sestien verlaat om 'n Zen-monnik te word. Na 'n verblyf in 'n klooster het hy in 'n verlate tempel in Saigon ingetrek. Tussen 1960 en 1963 studeer hy vergelykende kultuur aan die Princeton-universiteit in die Verenigde State. Hy het die SYSS (School for Youth Social Service) gestig, wat dorpenaars wat onder meer onder die Viëtnamoorlog gely het, gehelp het om gebombardeerde dorpies te herbou. Ten spyte van erge politieke opposisie het hy die Boeddhistiese Van Hanh Universiteit in Viëtnam in 1964 gestig.